text: Fodboldpiger vandt storsejr i finale 
  26 april 2018 kl. 14.06
  Der var ikke noget at rafle om i Ekstra Bladets skoleturnering
  Det var fodboldpigerne fra Brændkjærskolen, som vandt årets store fodboldturnering for skolebørn. I dag vandt pigerne fra Kolding finalen i Ekstra Bladets skoleturnering med hele 7-1. 
  Modstanderen var Københavns Skole & Idrætsakademi (KSI), som havde vundet en række store sejre på vej mod finalen. Blandt sejrscifrene var 22-0 og 17-0. Men de københavnske piger fik ikke et ben til jorden i dag ved finalen i Odense. 
  De koldingensiske pigers flotte resultat er blandt andet blevet bemærket af Koldings borgmester Jørn Pedersen, som på sin Facebook-profil ønsker Brændkjærskolens piger tillykke. Han skriver til pigerne, at han "ser frem til at modtage jer på Kolding Rådhus i byrådssalen."
  Ekstra Bladets skoleturnering har eksisteret siden 1961. De første mange år var turneringen kun for drenge, men siden 1984 har der også været en turnering for pigerne.
  